РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/217-14

29. јул 2014. године

Б е о г р а д

ЗАПИСНИК

СА 20. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 29. ЈУЛА 2014. ГОДИНЕ

Седница је почела у 14,05 часова.

Седницом је председавао Зоран Бабић, председник Одбора.

Седници су присуствовали чланови Одбора: Катарина Ракић, Александар Марковић, Олгица Батић, Милисав Петронијевић, Саша Максимовић, Верољуб Матић, Обрад Исаиловић, Душица Стојковић, Дарко Лакетић и Драгана Баришић.

Седници су присуствовали заменици одсутних чланова Одбора: Срђан Кружевић, заменик Петра Петровића и Биљана Хасановић Кораћ, заменик Снежане Маловић.

Седници нису присуствовали чланови Одбора: Петар Петровић, Љубиша Стојмировић, Милан Кркобабић, Снежана Маловић, Весна Мартиновић и Ђорђе Милићевић.

Седници су присуствовали: Горан Петковић, члан Савета Агенције за енергетику Републике Србије и Јана Љубичић, генерални секретар Народне скупштине.

На предлог председника, Одбор је једногласно одлучио да се предложени дневни ред допуни тачком 3. „Разматрање оставке коју је на функцију народног посланика поднела Миљана Зиндовић (01 број 118-2528/14 од 29. јула 2014. године)“ и тачком 4. „Доношење решења о престанку рада на положају - шеф Кабинета председника Народне скупштине Небојше Пешића“.

На предлог председника, Одбор је једногласно утврдио следећи

Д н е в н и р е д:

1. Захтев Агенције за енергетику за давање сагласности за заснивање радног односа са новим лицем на неодређено време (21 број 112-2472/14 од 24. јула 2014. године);

2. Разматрање захтева Крстимира Пантића, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број 120-2480/14 од 24. јула 2014. године);

3. Разматрање оставке коју је на функцију народног посланика поднела Миљана Зиндовић (01 број 118-2528/14 од 29. јула 2014. године);

4. Доношење решења о престанку рада на положају - шеф Кабинета председника Народне скупштине Небојше Пешића;

5. Разно.

**Прва тачка дневног реда**: Захтев Агенције за енергетику за давање сагласности за заснивање радног односа са новим лицем на неодређено време (21 број 112-2472/14 од 24. јула 2014. године)

Горан Петковић, члан Савета Агенције за енергетику, образложио је члановима и заменицима чланова Одбора захтев који је Агенција за енергетику упутила Одбору ради добијања сагласности за заснивање радног односа на неодређено време са новим лицем ради попуне слободног радног места – стручни сарадник за управно-правне послове у Сектору за правне послове.

Дискусије није било.

На предлог председника, Одбор је већином гласова дао сагласност Агенцији за енергетику да може да заснује радни однос на неодређено време са новим лицем на радном месту сарадник за управно-правне послове.

**Друга тачка дневног реда**: Разматрање захтева Крстимира Пантића, народног посланика, за остваривање права на исплату месечне накнаде на име закупа стана у Београду и накнаде за одвојени живот од породице (21 број 120-2480/14 од 24. јула 2014. године)

Председник Одбора је упознао чланове и заменике чланова Одбора са садржином захтева народног посланика Крстимира Пантића за исплату месечне накнаде на име закупа стана у Београду и накнаде за одвојени живот од породице, почев од 1. августа 2014. године. Подсетио је на одредбе члана 5. ст. 2. и 3. Одлуке о посланичкој накнади на основу којих Одбор може да одлучи да се народном посланику који нема пребивалиште у Београду и не користи хотелски смештај, на лични захтев, исплаћује месечна накнада на име закупа стана у Београду у износу од 35.000,00 динара, као и да народни посланик који користи право на исплату ове накнаде има право и на накнаду за одвојени живот од породице у износу од 40% просечне месечне зараде по запосленом у привреди Републике Србије према последњем коначном објављеном податку републичког органа надлежног за послове статистике, на дан исплате. У наставку свог излагања, навео је да је Крстимир Пантић у прилогу захтева доставио уговор о закупу стана, као и сву документацију потребну за остваривање ових права.

Дискусије није било.

На предлог председника, Одбор је већином гласова донео решења о утврђивању права на месечну накнаду на име закупа стана у Београду у износу од 35.000,00 динара и о утврђивању права на накнаду за одвојени живот од породице у износу 40% просечне месечне зараде по запосленом у привреди Републике Србије према последњем коначном објављеном податку републичког органа надлежног за послове статистике на дан исплате почев од 1. августа 2014. године, за народног посланика Крстимира Пантића.

**Трећа тачка дневног реда**: Разматрање оставке коју је на функцију народног посланика поднела Миљана Зиндовић (01 број 118-2528/14 од 29. јула 2014. године)

Председник Одбора обавестио је чланове и заменике чланова Одбора да је оставка Миљане Зиндовић на функцију народног посланика поднета у складу са Законом о избору народних посланика и Пословником Народне скуштине, као и да је именована, у складу са чланом 198. став 2. Пословника Народне скупштине, позван да присуствује овој седници.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Миљане Зиндовић, изабране са Изборне листе ИВИЦА ДАЧИЋ - „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“, наступио случај из члана 88. став 1. тачка 2. Закона о избору народних посланика у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата од стране подносиоца наведене изборне листе другом кандидату, у складу са чланом 92. Закона о избору народних посланика.

За известиоца Одбора на седници Народне скупштине одређен је Зоран Бабић, председник Одбора.

**Четврта тачка дневног реда**: Доношење решења о престанку рада на положају - шеф Кабинета председника Народне скупштине Небојше Пешића

Председник Одбора упознао је чланове и заменике чланова Одбора са садржином дописа председника Народне скупштине 03 број 118-2262/14 од 4. јула 2014. године којим обавештава генералног секретара Народне скупштине да је престала потреба за даљим ангажовањем Небојше Пешића на пословима шефа Кабинета председника Народне скупштине из разлога што именовани не поседује потребна знања и стручност за обављање тих послова. У наставку свог излагања подсетио је на одредбу тачке 9. став 5. Одлуке о организацији и раду Службе Народне скупштине којом је прописано да шефа Кабинета председника Народне скупштине поставља Одбор на предлог генералног секретара Народне скупштине, уз сагласност председника Народне скупштине.

У наставку седнице Јана Љубичић, генерални секретар Народне скупштине, додатно је образложила разлоге због којих предлаже да се донесе решење о престанку рада на положају шефа Кабинета председника Народне скупштине за Небојшу Пешића.

Дискусије није било.

На предлог председника, Одбор је већином гласова донео решење о престанку рада на положају – шеф Кабинета председника Народне скупштине Небојше Пешићa.

**Пета тачка дневног реда**: Разно

У оквиру ове тачке дневног реда није било питања нити предлога.

\*\*\*

Седница је завршена у 14,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Зоран Бабић